CELEX: 32016R0226
Language: bg
Date: 2016-02-17 00:00:00
Title: Регламент за изпълнение (ЕС) 2016/226 на Комисията от 17 февруари 2016 година за изменение на Регламент за изпълнение (ЕС) № 999/2014 за налагане на окончателно антидъмпингово мито върху вноса на амониев нитрат с произход от Русия след преразглеждане с оглед изтичане на срока съгласно член 11, параграф 2 от Регламент (ЕО) № 1225/2009 на Съвета

18.2.2016   
            
            
               BG
            
            
               Официален вестник на Европейския съюз
            
            
               L 41/13
            
         РЕГЛАМЕНТ ЗА ИЗПЪЛНЕНИЕ (ЕС) 2016/226 НА КОМИСИЯТА
   от 17 февруари 2016 година
   за изменение на Регламент за изпълнение (ЕС) № 999/2014 за налагане на окончателно антидъмпингово мито върху вноса на амониев нитрат с произход от Русия след преразглеждане с оглед изтичане на срока съгласно член 11, параграф 2 от Регламент (ЕО) № 1225/2009 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основният регламент“), и по-специално член 9, параграф 4 и член 14, параграф 1 от него,
   като има предвид, че:
   
               (1)
            
            
               С Регламент (ЕО) № 2022/95 (2) Съветът наложи окончателно антидъмпингово мито върху вноса на амониев нитрат, класиран в кодове по КН 3102 30 90 и 3102 40 90, с произход от Русия. След последващо разследване, при което беше констатирано, че ефектът от митото е бил неутрализиран, мерките бяха изменени с Регламент (ЕО) № 663/98 на Съвета (3). След преразглеждане с оглед на изтичане на срока на действие съгласно член 11, параграф 2 и междинно преразглеждане съгласно член 11, параграф 3 от Регламент (ЕО) № 384/96 (4) Съветът наложи — с Регламент (ЕО) № 658/2002 (5) — окончателно антидъмпингово мито в размер на 47,07 EUR на тон върху вноса на амониев нитрат, класиран в кодове по КН 3102 30 90 и 3102 40 90, с произход от Русия. Впоследствие бе проведено и междинно преразглеждане на продуктовия обхват в съответствие с член 11, параграф 3 от Регламент (ЕО) № 384/96 и с Регламент (ЕО) № 945/2005 на Съвета (6) бе наложено окончателно антидъмпингово мито с размер между 41,42 EUR и 47,07 EUR на тон върху вноса на твърди торове с тегловно съдържание на амониев нитрат, превишаващо 80 %, понастоящем класирани в кодове по КН 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 и ex 3105 90 20, с произход от Русия.
            
         
               (2)
            
            
               След второ преразглеждане с оглед изтичане срока на действие и второ частично междинно преразглеждане в съответствие с член 11, параграфи 2 и 3 от Регламент (ЕО) № 384/96 антидъмпинговите мерки, описани в предходното съображение (последно изменени с Регламент (ЕО) № 945/2005), бяха оставени в сила с Регламент (ЕО) № 661/2008 на Съвета (7), с изключение на мярката по отношение на групата EuroChem, за която определеният размер на митото варира между 28,88 EUR и 32,82 EUR на тон.
            
         
               (3)
            
            
               С Решение 2008/577/ЕО (8) Комисията прие предложенията за поемане на ангажимент по отношение на цените, както и за спазване на количествен таван, отправени от някои дружества, в т.ч. руските производители Open Joint Stock Company Acron (JSC Acron, на руски език OAO „Акрон“) и JSC Dorogobuzh (ОАО „Дорогобуж“).
            
         
               (4)
            
            
               С решение от 10 септември 2008 г. (9), тълкувано с решение от 9 юли 2009 г. (10), Общият съд отмени Регламент (ЕО) № 945/2005 в частта относно Open Joint Stock Company (JSC) Kirovo-Chepetsky Khimichesky Kombinat („Kirovo“), част от OJSC UCC Uralchem („Uralchem“). С Регламент (ЕО) № 989/2009 (11) Съветът съответно измени Регламент (ЕО) № 661/2008. Вследствие на това по отношение на дружеството Kirovo антидъмпинговото мито (47,07 EUR на тон) се прилага само за вноса на амониев нитрат, понастоящем класиран в кодове по КН 3102 30 90 и 3102 40 90.
            
         
               (5)
            
            
               С Регламент за изпълнение (ЕС) № 999/2014 (12) Комисията остави в сила антидъмпинговите мерки (последно изменени с Регламент (ЕО) № 989/2009), наложени след преразглеждане с оглед изтичане на срока на действие съгласно член 11, параграф 2 от „основния регламент“.
            
         
               (6)
            
            
               На 16 септември 2015 г. Kirovo уведоми Комисията за своята планирана реорганизация в рамките на дружествата от групата Uralchem. Считано от 1 октомври 2015 г., Kirovo на практика вече не е акционерно дружество в групата OJSC UCC Uralchem (Uralchem), а е филиал на Uralсhem, наречен Kirovo-Chepetsky Khimichesky Kombinat Branch, OJSC UCC Uralchem („филиал Kirovo“). Дружеството заяви, че целта на реорганизацията е била да се подобри корпоративното управление на цялата група Uralсhem.
            
         
               (7)
            
            
               Uralchem разполага и с друг производствен обект — филиал Azot (Азот), разположен в гр. Березники (Русия), по отношение на който антидъмпинговото мито (47,07 EUR на тон) се прилага за всички видове амониев нитрат, посочени в член 1, параграф 1 от Регламент за изпълнение (EC) № 999/2014. Поради това е необходимо да се оцени рискът от заобикаляне, като се има предвид фактът, че понастоящем в рамките на един и същи правен субект има два филиала (в Березники и в Кирово-Чепецк), произвеждащи амониев нитрат.
            
         
               (8)
            
            
               Поради тази причина Комисията анализира информацията, предоставена от дружеството, както и всички други данни, с която разполагаше, и стигна до заключението, че поради изложените по-долу причини рискът от заобикаляне на антидъмпинговите мерки чрез различните филиали на Uralchem е малък.
            
         
               (9)
            
            
               На първо място, след промяната в мерките, направена с Регламент (ЕО) № 989/2009 (при което обхватът на приложимите за Kirovo антидъмпингови мита бе ограничен само за вноса на амониев нитрат, понастоящем класиран в кодове по КН 3102 30 90 и 3102 40 90), не съществуват доказателства за злоупотреба от страна на Uralchem с освобождаването, приложимо по отношение на Kirovo. На практика след изменението на мерките вносът на амониев нитрат, който понастоящем не е класиран в кодове по КН 3102 30 90 и 3102 40 90, е останал стабилен. Освен това Комисията не разполага с данни предприятието в Березники погрешно да е декларирало своя продукция като произведена в Кирово-Чепецк и по този начин да е допуснало злоупотреба с освобождаването, от което се ползва предприятието в Кирово-Чепецк.
            
         
               (10)
            
            
               На второ място, Uralchem заяви, че съгласно приложимото национално законодателство в Русия торовете подлежат на задължителна регистрация и маркиране, при което се посочват конкретното наименование на правния субект и точният адрес на производствения обект. Производственият обект на производителя трябва да се посочи и в редица други официални документи. Не на последно място, в случай че амониевият нитрат се изнася, производственият обект трябва да фигурира в редица задължителни документи, като например в митническата декларация за износ, сертификата за произход и товарителниците. Поради това малко вероятно е да се стигне до злоупотреба от страна на друг производствен обект на групата, след като за филиала Kirovo на Uralchem бъде определен допълнителният код по ТАРИК A959.
            
         
               (11)
            
            
               Трето — с писмо до Комисията от 13 октомври 2015 г. Uralсhem поема ангажимент, че няма да предприема никакви дейности, които могат да доведат до злоупотреба с допълнителния код по ТАРИК А959, а именно износ за Съюза по този код по ТАРИК на продукти, които не са произведени във филиала Kirovo, намиращ се в Кирово-Чепецк, Кировска област.
            
         
               (12)
            
            
               Четвърто — Комисията е запозната с максималния капацитет на предприятията в Березники и Кирово-Чепецк, а за изграждането на нови съоръжения и за увеличаването на съществуващия капацитет са необходими години. Поради това всяко непосредствено увеличение на вноса в бъдеще, по-специално над максималния капацитет на предприятието в Кирово-Чепецк, може да доведе до служебно разследване за заобикаляне.
            
         
               (13)
            
            
               Въпреки това, с цел допълнително да се намалят рисковете от заобикаляне, са необходими специални мерки, за да се гарантира прилагането на индивидуалните антидъмпингови мита, приложими за различните филиали на Uralchem. Uralchem трябва да представя валидна търговска фактура пред митническите органи на държавите членки. Фактурата трябва да отговаря на изискванията, посочени в член 1, трета алинея от настоящия регламент. Вносът, който не е придружен от такава фактура, ще се облага с антидъмпинговото мито, приложимо за всички други дружества.
            
         
               (14)
            
            
               Комисията уведоми всички заинтересовани страни за съществените факти и съображения, въз основа на които възнамерява да измени Регламент за изпълнение (ЕС) № 999/2014. На страните беше даден срок, в който да представят своите коментари във връзка с разгласената информация. Uralсhem и правителството на Руската федерация предоставиха коментари, които бяха взети предвид.
            
         
               (15)
            
            
               Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от Регламент (ЕO) № 1225/2009,
            
         ПРИЕ НАСТОЯЩИЯ РЕГЛАМЕНТ:
   Член 1
   Член 1, параграф 2, буква б) от Регламент за изпълнение (ЕС) № 999/2014 се чете, както следва:
   
      
                  „б)
               
               
                  За стоки, произведени от KCKK Branch, Joint Stock Company United Chemical Company Uralchem, Kirovo-Chepetsk (филиал „КЧКХ“ на акционерно дружество „Обединена химическа компания Уралхим“ в Кирово-Чепецк) (допълнителен код по ТАРИК А959):
                  
                              Описание на продуктите
                           
                           
                              Код по КН
                           
                           
                              Код по ТАРИК
                           
                           
                              Фиксиран размер на митото (в евро за тон)
                           
                        
                              Амониев нитрат, различен от такъв във воден разтвор
                           
                           
                              3102 30 90
                           
                           
                              —
                           
                           
                              47,07
                           
                        
                              Смеси от амониев нитрат и калциев карбонат или други неорганични материали без подхранващи свойства, с тегловно съдържание на азот, превишаващо 28 %
                           
                           
                              3102 40 90
                           
                           
                              —
                           
                           
                              47,07
                           
                        За стоките, посочени в параграф 1, произведени от KCKK Branch, Joint Stock Company United Chemical Company Uralchem, Kirovo-Chepetsk и неупоменати в таблицата по-горе, не се прилага антидъмпингово мито.
                  Антидъмпинговото мито няма да се прилага за определените стоки, произведени от KCKK Branch, Joint Stock Company United Chemical Company Uralchem, Kirovo-Chepetsk, при условие че Joint Stock Company United Chemical Company Uralchem представи на митническите органи на държавите членки валидна търговска фактура, върху която трябва да фигурира декларация с дата и подпис на служител на издалото фактурата дружество, който посочва името и длъжността си и съставя декларацията по следния образец: „Аз, долуподписаният(ата), удостоверявам, че (обемът) амониев нитрат, продаван за износ в Европейския съюз и обхванат от настоящата фактура, е произведен от (KCKK Branch, Joint Stock Company United Chemical Company Uralchem, Kirovo-Chepetsk и адрес) (допълнителен код по ТАРИК A959) в Русия. Декларирам, че информацията, представена в настоящата фактура, е пълна и вярна.“ Ако не бъде представена такава фактура, митническата ставка, приложима за всички други дружества, се прилага за всички видове продукти амониев нитрат, произведени от KCKK Branch, Joint Stock Company United Chemical Company Uralchem, Kirovo-Chepetsk.“
               
            
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 февруари 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 343, 22.12.2009 г., стр. 51.
   
      (2)  Регламент (ЕО) № 2022/95 на Съвета от 16 август 1995 г. за налагане на окончателно антидъмпингово мито върху вноса на амониев нитрат с произход от Русия (ОВ L 198, 23.8.1995 г., стр. 1).
   
      (3)  Регламент (ЕО) № 663/98 на Съвета от 23 март 1998 г. за изменение на Регламент (ЕО) № 2022/95 за налагане на окончателно антидъмпингово мито върху вноса на амониев нитрат с произход от Русия (ОВ L 93, 26.3.1998 г., стр. 1).
   
      (4)  Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (ОВ L 56, 6.3.1996 г., стр. 1).
   
      (5)  Регламент (ЕО) № 658/2002 на Съвета от 15 април 2002 г. за налагане на окончателно антидъмпингово мито спрямо вноса на амониев нитрат с произход от Русия (ОВ L 102, 18.4.2002 г., стр. 1).
   
      (6)  Регламент (ЕО) № 945/2005 на Съвета от 21 юни 2005 г. за изменение на Регламент (ЕО) № 658/2002 относно въвеждане на окончателно антидъмпингово мито по вноса на амониев нитрат с произход от Русия и Регламент (ЕО) № 132/2001 за налагане на окончателно антидъмпингово мито по вноса на амониев нитрат с произход, inter alia, от Украйна след частично междинно преразглеждане съгласно член 11, параграф 3 от Регламент (ЕО) № 384/96 (ОВ L 160, 23.6.2005 г., стр. 1).
   
      (7)  Регламент (ЕО) № 661/2008 на Съвета от 8 юли 2008 г. за налагане на окончателно антидъмпингово мито върху вноса на амониев нитрат с произход от Русия вследствие на преразглеждане с оглед изтичане на срока на действие съгласно член 11, параграф 2 и частично междинно преразглеждане съгласно член 11, параграф 3 от Регламент (ЕО) № 384/96 (ОВ L 185, 12.7.2008 г., стр. 1).
   
      (8)  Решение 2008/577/ЕО на Комисията от 4 юли 2008 г. за приемане на гаранциите, предложени във връзка с антидъмпинговата процедура относно вноса на амониев нитрат с произход от Русия и от Украйна (ОВ L 185, 12.7.2008 г., стр. 43).
   
      (9)  Решение на Първоинстанционния съд от 10 септември 2008 г. по дело JSC Kirovo-Chepetsky Khimichesky Kombinat/Съвет, T-348/05, Сборник, стр. II-00159, точка 1 от диспозитива.
   
      (10)  Решение на Първоинстанционния съд от 9 юли 2009 г. по дело JSC Kirovo-Chepetsky Khimichesky Kombinat/Съвет, T-348/05 INTP, Сборник, стр. II-00116, точка 1 от диспозитива.
   
      (11)  Регламент (ЕО) № 989/2009 на Съвета от 19 октомври 2009 г. за изменение на Регламент (ЕО) № 661/2008 за налагане на окончателно антидъмпингово мито върху вноса на амониев нитрат с произход от Русия (ОВ L 278, 23.10.2009 г., стр. 1).
   
      (12)  Регламент за изпълнение (ЕС) № 999/2014 на Комисията от 23 септември 2014 г. за налагане на окончателно антидъмпингово мито върху вноса на амониев нитрат с произход от Русия след преразглеждане с оглед изтичане на срока съгласно член 11, параграф 2 от Регламент (ЕО) № 1225/2009 на Съвета (ОВ L 280, 24.9.2014 г., стр. 19).